Likumprojekts

**Pasažieru datu apstrādes likums**

**I nodaļa**

**Vispārīgie noteikumi**

**1.pants. Likumā lietotie termini**

Likumā ir lietoti šādi termini:

**1) pasažieru dati -** likuma “Par aviāciju” pielikumā paredzētie dati.

**2) pasažieru datu anonimizēšana ar maskēšanu –** process, ar kuru pasažieru datu elementus padara neredzamus lietotājiem, attiecīgo pasažieru datu elementus nedzēšot;

**3) Pasažieru informācijas nodaļa –** Drošības policijas struktūrvienība, kas veic pasažieru datu analīzi nolūkā iegūt informāciju smagu vai sevišķi smagu noziegumu novēršanai un atklāšanai, kā arī šādu noziegumu pierādīšanas nodrošināšanai”.

**2.pants. Likuma mērķis un darbības joma**

(1) Likuma mērķis ir izveidot sistēmu pasažieru datu analīzes nodrošināšanai nolūkā iegūt informāciju smagu vai sevišķi smagu noziegumu novēršanai un atklāšanai, kā arī šādu noziegumu pierādīšanas nodrošināšanai.

(2) Likums nosaka Pasažieru datu reģistra (turpmāk – Reģistrs) uzturēšanas un izmantošanas kārtību, par tā darbības nodrošināšanu atbildīgās iestādes, minēto iestāžu funkcijas, kā arī kārtību, kādā pasažieru dati nododami citām valstīm.

**3.pants. Reģistra pārzinis un turētājs**

Reģistrs ir valsts informācijas sistēma un tās pārzinis ir Drošības policija. Reģistra turētājs ir Iekšlietu ministrijas Informācijas centrs.

**4.pants. Reģistra izmantošana**

Pasažieru informācijas nodaļair atbildīga par pasažieru datu glabāšanu,analīzi un pasažieru datu vai pasažieru datu analīzes rezultātu sniegšanu šajā likumā noteiktajām iestādēm, kā arī citām valstīm.

**5.pants. Pasažieru datu apstrādes mērķis**

(1) Pasažieru datus apstrādā tikai smagu vai sevišķi smagu noziegumu novēršanai un atklāšanai, kā arī šādu noziegumu pierādīšanas nodrošināšanai.

(2) Pasažieru datu apstrāde, kuras rezultātā tiek atklāta personas rase vai etniskā izcelsme, politiskie uzskati, reliģiskā pārliecība vai cita ticība, dalība arodbiedrībās, veselība vai seksuālā dzīve ir aizliegta, izņemot gadījumus, kad tas ir nepieciešams noziedzīgu nodarījumu novēršanai vai atklāšanai.

(3) Šajā likumā paredzēto personas datu apstrādi uzrauga Datu valsts inspekcija Fizisko personu datu aizsardzības likumā noteiktajā kārtībā.

**II nodaļa**

**Pasažieru datu apstrāde**

**6.pants. Pasažieru datu apstrāde Pasažieru informācijas nodaļā**

 (1) Pasažieru informācijas nodaļa apstrādā pasažieru datus, lai veiktu pasažieru novērtējumu un lai identificētu personas, kuras var būt iesaistītas smagā vai sevišķi smagā noziegumā, lai nodrošinātu šādu noziegumu novēršanu, atklāšanu un pierādīšanu.

(2) Personu, kuru pasažieru dati ir iekļauti Reģistrā, tiesības un brīvības var ierobežot tikai likumos noteiktajos gadījumos un kārtībā.

**7.pants. Pasažieru datu nodošana uz Reģistru**

Ja Pasažieru informācijas nodaļai ir pamats uzskatīt, ka attiecīgie pasažieru dati var palīdzēt novērst, atklāt vai pierādīt konkrētu smagu vai sevišķi smagu noziegumu, Pasažieru informācijas nodaļa var pieprasīt gaisa pārvadātājam, kas veic Eiropas Savienības iekšējo lidojumu, iesniegt pasažieru datus.

**8.pants**. **Termiņi pasažieru datu nodošanai uz Reģistru**

(1) Gaisa pārvadātājs nodod Pasažieru informācijas nodaļai pasažieru datus likumā „Par aviāciju” noteiktajos termiņos.

(2) Ja Pasažieru informācijas nodaļa uzskata, ka pastāv steidzama vajadzība rīkoties, lai reaģētu uz draudiem, kas ir saistīti ar smagu vai sevišķi smagu noziegumu izdarīšanu, Pasažieru informācijas nodaļa var pieprasīt gaisa pārvadātajam iesniegt pasažieru datus citā termiņā. Šādā gadījumā pieprasījumā norāda termiņu kādā gaisa pārvadātājam ir jāiesniedz attiecīgie pasažieru dati.

**9.pants.** **Piekļuve Reģistrā iekļautajiem pasažieru datiem**

Tiesības pieprasīt un saņemt no Pasažieru informācijas nodaļas pasažieru datus vai pasažieru datu analīzes rezultātus un apstrādāt tos, ja ir pamats uzskatīt, ka attiecīgie pasažieru dati vai pasažieru datu analīzes rezultāti var palīdzēt novērst, atklāt vai pierādīt konkrētu smagu vai sevišķi smagu noziegumu ir šādām iestādēm:

1) Drošības policijai;

2)Valsts policijai;

3) Valsts robežsardzei;

4) Iekšējās drošības birojam;

5) Korupcijas novēršanas un apkarošanas birojam;

6) Militārajai policijai;

7) Militārajam izlūkošanas un drošības dienestam;

8) Satversmes aizsardzības birojam;

9) Valsts ieņēmumu dienestam;

10) prokuratūras iestādēm.

**10.pants. Pasažieru datu sniegšana turpmākai pārbaudei**

(1) Pasažieru informācijas nodaļa sniedz pasažieru datus vai pasažieru datu analīzes rezultātus šā likuma 9.pantā minētājām iestādēm, pamatojoties uzpieprasījumu, ja ir pamats uzskatīt, ka attiecīgie pasažieru dati vai pasažieru datu analīzes rezultāti var palīdzēt novērst vai atklāt konkrētu smagu vai sevišķi smagu noziegumu vai nodrošināt šāda nozieguma pierādīšanu.

(2) Šā panta pirmajā daļā minētajā pieprasījumā norāda:

1) attiecīgā nozieguma novēršanai vai atklāšanai uzsāktā operatīvās darbības procesa numuru vai arī attiecīgā nozieguma izmeklēšanas kriminālprocesa numuru;

2) operatīvās darbības subjekta amatpersonas vai procesa virzītāja, kura lietvedībā ir attiecīgais operatīvās darbības process vai attiecīgais kriminālprocess, vārdu, uzvārdu un amatu;

3) pasažieru datu reģistra datu iegūšanas nepieciešamības pamatojumu, informācijas apjomu un atlases kritērijus.

(3) Pasažieru informācijas nodaļa sniedz pasažieru datus vai pasažieru datu analīzes rezultātus šā likuma 9.pantā minētājām iestādēm turpmākai pārbaudei, ja pieprasījums no tām nav saņemts, bet ir pamats uzskatīt, ka attiecīgie pasažieru dati vai pasažieru datu analīzes rezultāti var palīdzēt novērst vai atklāt konkrētu smagu vai sevišķi smagu noziegumu vai nodrošināt šāda nozieguma pierādīšanu.

**III nodaļa**

**Pasažieru datu sniegšana citai valstij**

**11.pants. Pasažieru datu sniegšana citai valstij**

 (1) Pēc citas valsts pieprasījuma Pasažieru informācijas nodaļa var sniegt pasažieru datus, kas nav anonimizēti ar maskēšanu*,* vai pasažieru datu analīzes rezultātus (ja tie ir sagatavoti), ja ir pamats uzskatīt, ka attiecīgie pasažieru dati vai pasažieru datu analīzes rezultāti attiecīgai valstij var palīdzēt novērst vai atklāt konkrētu smagu vai sevišķi smagu noziegumu vai nodrošināt šāda nozieguma pierādīšanu.

(2) Pasažieru informācijas nodaļa var sniegt pasažieru datus, kas nav anonimizēti ar maskēšanu*,* vai pasažieru datu analīzes rezultātus citai valstij, ja pieprasījums no tās nav saņemts (datu sniegšana pēc savas iniciatīvas), bet ir pamats uzskatīt, ka attiecīgie pasažieru dati vai pasažieru datu analīzes rezultāti attiecīgai valstij var palīdzēt novērst vai atklāt konkrētu smagu vai sevišķi smagu noziegumu vai nodrošināt šāda nozieguma pierādīšanu.

(3) Ja šā panta pirmajā un otrajā daļā minētie pasažieru dati ir anonimizēti ar maskēšanu, Pasažieru informācijas nodaļa var sniegt pilnus pasažieru datus citai valstij ar prokurora akceptu, ja ir pamats uzskatīt, ka attiecīgie pasažieru dati vai pasažieru datu analīzes rezultāti attiecīgai valstij var palīdzēt novērst vai atklāt konkrētu smagu vai sevišķi smagu noziegumu vai nodrošināt šāda nozieguma pierādīšanu.

**12.pants. Pieprasījuma izskatīšanas kārtība**

 Pasažieru informācijas nodaļa, saņemot pieprasījumu par pasažieru datu vai pasažieru datu analīzes rezultātu sniegšanu citai valstij, veic vienu no šādām darbībām:

1) sniedz pasažieru datus vai pasažieru datu analīzes rezultātus (ja tādi ir sagatavoti);

2) atsaka pasažieru datu vai pasažieru datu analīzes rezultātu sniegšanu, ja pastāv pasažieru datu sniegšanas atteikuma iemesli.

**13.pants. Atbildes uz pieprasījumu nosūtīšana**

(1) Atbildi uz pieprasījumu sniegt pasažieru datus nosūta citas valsts attiecīgajai iestādei tādā pašā veidā, kādā saņemts pieprasījums, ievērojot normatīvo aktu prasības, uz kuru pamata pasažieru dati vai pasažieru datu analīzes rezultāti tika pieprasīti.

(2) Ja atbilde satur valsts noslēpuma objektu vai ierobežotas pieejamības informāciju, to nosūta tikai tad, ja tiek ievērotas informācijas aizsardzību regulējošu normatīvo aktu prasības.

**IV nodaļa**

**Reģistrā iekļauto pasažieru datu glabāšanas termiņi un pasažieru datu dzēšana**

**14.pants. Reģistrā iekļauto pasažieru datu glabāšanas termiņi**

(1) Reģistrā iekļautos pasažieru datus uzglabā piecus gadus. Pēc minētā termiņa beigām attiecīgos pasažieru datus no Reģistra automātiski dzēš.

 (2) Pasažieru informācijas nodaļa, apstrādājot pasažieru datus atbilstoši šā likuma 5.panta pirmās daļas nosacījumiem, glabā pasažieru datu analīzes rezultātus tikai tik ilgi, cik tas ir nepieciešams to nodošanai turpmākai pārbaudei šā likuma 9.panta minētajām iestādēm.

**15.pants. Reģistrā iekļauto pasažieru datu dzēšana**

(1) Ja pasažieru informācijas nodaļa saņem tādus datus par pasažieriem no gaisa pārvadātāja, kuri nav uzskaitīti likuma „Par aviāciju” pielikumā, kā arī datus, kas atklāj šā likuma 5.panta otrajā daļā minēto informāciju par personu, Pasažieru informācijas nodaļa nekavējoties dzēš šādus datus.

(2) Pasažieru informācijas nodaļa nosūta brīdinājumu par šā likuma 14.panta pirmajā daļā noteiktā termiņa iestāšanos šā likuma 9.pantā minētajai iestādei, kura apstrādā pasažieru datus.

(3) Ja iestāde, kas saņēmusi brīdinājumu par šā likuma 14.panta pirmajā daļa noteiktā termiņa iestāšanos, pasažieru datus izmanto operatīvās darbības procesā vai kriminālprocesā, lai novērstu vai atklātu konkrētu smagu vai sevišķi smagu noziegumu vai nodrošinātu šāda nozieguma pierādīšanu, tā informē pasažieru informācijas nodaļu par pasažieru datu izmantošanu. Šādā gadījumā attiecīgos pasažieru datus glabā līdz tiek pabeigts attiecīgais operatīvās darbības process vai attiecīgais kriminālprocess, par kura pabeigšanu iestāde nekavējoties informē Pasažieru informācijas nodaļu.

**16.pants. Reģistrā iekļauto pasažieru datu anonimizēšana**

(1) Beidzoties divu gadu termiņam

pēc attiecīgo pasažieru datu iekļaušanas Reģistrā, datus, ar kuru palīdzību var tieši identificēt personu, anonimizē, maskējot šādus elementus:

1) vārds, uzvārds, ieskaitot to personu vārdus un uzvārdus, kas ceļo kopā;

2) adrese un kontaktinformācija;

3) maksājumu informācija un rēķina nosūtīšanas adrese, ja tajā ir iekļauta informācija, kuru var izmantot personas identificēšanai;

4) bieži lidojošas personas informācija;

5) citus fizisku personu identificējošus datus;

6) apsteidzošā pasažieru informācija (API).

(2) Ja pasažieru dati ir anonimizēti ar maskēšanu, Pasažieru informācijas nodaļa var sniegt pilnus datus šā likumā 9.pantā minētajām iestādēm, pamatojoties uz prokurora akceptētu pieprasījumu, bet prokuratūras iestādēm – pamatojoties uz prokurora pieprasījumu, ja ir pamats uzskatīt, ka attiecīgie pasažieru dati var palīdzēt novērst vai atklāt konkrētu smagu vai sevišķi smagu noziegumu vai nodrošināt šāda nozieguma pierādīšanu.

**17.pants. Pasažieru datu apstrādes reģistrēšana**

(1) Pasažieru informācijas nodaļa un šā likuma 9.pantā minētās iestādes reģistrē katru pasažieru datu apstrādi, ieskaitot datu saņemšanas faktu no gaisa pārvadātāja, datu nosūtīšanu un pieprasījumus saņemt datus, ko iesniedz citas valstis, pat ja pieprasījumi par datu sniegšanu ir noraidīti.

(2) Šā panta pirmajā daļā minēto pasažieru datu apstrādes reģistrēšanas informāciju glabā piecus gadus.

Iekšlietu ministrs R.Kozlovskis

Vīza: Valsts sekretāre I.Pētersone – Godmane

12.05.2015 12:50

1445

K.Zagoskina

67219584, karina.zagoskina@iem.gov.lv